謝王司戶惠紙被
作者：李新
朝代：宋

paragraphs: 霧中楮皮厚一尺，岷溪秋浪如藍碧。
山僧夜抄山鬼愁，白雪千番沍墻壁。
裁成素被劣繒綺，故人聊助蘇門癖。
經年鼾鼻吼蝸室，睡魔已作膏盲疾。
蕭蕭散髮臥南窗，腹稿未成空費日。
小兒惡寐驚踏裂，村妻手線自縫密。
幸無寒泪泣牛衣，却有春温借光逸。
的知非布誰譏詐，沙汰襆歸安足訝。
合歡若繡雙鴛鴦，出門便有連城價。
世外浮華雖自許，錦爛珠光變爲土。
落日南柯一夢回，斷雲流水無尋處。